Jani DIY-blog: Maak jou eie Kersboom uit plank
JY LEES NOU Jani DIY-blog: Maak jou eie Kersboom uit plank
Jani Goussard van Paint & Decor DIY deel haar nuutste projekte met SARIE.com en wys jou stap vir stap hoe om dit sélf te doen. Ons kom in die Kersfeesbui met dié Kersboom wat sy van ou planke maak.
Hierdie Kersfees woon ek in 'n plek waar daar net eenvoudig nie plek is vir 'n boom nie – hierdie plankieboom is perfek vir min spasie en ook iets nuuts!
CHALK PAINT™, dekoratiewe verf deur Annie Sloan, in twee kleure
Verfkwas en klein verfkwassie
Bladgoud en bladgoudgom (sizing)
Kies vir jou houtplankies wat min of meer ewe breed is, maar dit kan ook verskillende groottes wees. Om 'n Kersboom-vorm te skep moet ons lank onder begin en dan stelselmatig die lengtes van die plankies korter maak. Ek het elke opeenvolgende plank 12 cm korter as die vorige een gesaag sodat daar 'n verskil van 6 cm aan elke kant is.
Stap 2: Verf en kerf laag een
Een van my gunsteling-dinge om met Annie Sloan CHALK PAINT™ te doen is om die verf op sy dikste te gebruik (jy verdik dit deur die deksel oop te los vir 'n tydjie - die water verdamp en die verf raak heerlik dik, wat perfek is om tekstuur mee te skep).
Ons gaan 'n "kerf"-tegniek gebruik om 'n verweerde, twee-kleurige afwerking te skep op ons Kersboom-planke. Jy het dus twee kleure verf nodig – ek gebruik Graphite en Original van Annie Sloan se CHALK PAINT™.
Verf die onderste laag lekker dik en gebruik die agterkant van 'n kwassie of 'n sosatie-stokkie om patrone of Kers-woorde in die verf te kerf.
Laat dit nou mooi droog word.
Stap 3: Verf 'n tweede laag
Nadat die eerste dik laag droog is, kan jy 'n tweede kleur bo-oor verf. Verf 'n dun, maar soliede lagie verf oor. Laat hierdie laag ook goed droog word. Maak seker die verf bedek ook die groewe wat jy met jou kwassie se agterkant of sosatiestokkie getrek het heeltemal.
Nou kom die lekker! Ons skuur nou die planke – ek gebruik 'n 100-grint skuurpapier.
Wees net versigtig: die verf wat jy afskuur is so fyn soos stof en sal enigiets rondom dit vlek. Maak seker jy doen hierdie stap buite of in die motorhuis. Werk bo-op 'n koerant en gebruik 'n sagte droë kwassie om die stof van jou plank af te vee soos jy skuur.
Wanneer jy skuur, fokus op die areas rondom jou woorde of prentjies sodat die basiskleur duidelik deurkom terwyl die groewe wat jy met jou kwassie se agterkant of sosatiestokkie getrek het die boonste geverfde kleur sal bly. Jy kan skuur todat jy gelukkig is met die resultaat, maar moenie te diep skuur sodat jy die woorde wegskuur nie.
Stap 5: 'n Bietjie bling
Om die Kersboom bietjie feestelik te maak, gaan ek sterretjies uit bladgoud maak. Dis doodmaklik en vreeslik lekker. Die basislaag bestaan uit 'n spesiale gom, size. Verf dit sorgvuldig oral waar jy die bladgoud wil hê. Ek gaan sommer sterretjies met die gom "teken" waarop die goud sal vassit.
Vir my boonste ster: Ek gebruik sommer 'n katoen-tou om 'n ster-patroon op die boonste plankie te trek en op te bou. Trek vir jou 'n ster-patroon, vul die patroon met koue lym en lê die katoentou sorgvuldig in die patroon – druk die tou mooi plat soos jy gaan en wend 'n bietjie gom bo-oor ook aan. Laat die patroontjie droog word.
Wanneer die kouelym en tou-ster heeltemal droog is, verf die sterretjie met size. Die gom is in hierdie stadium wit – maar raak deursigtig droog. Was hierna jou kwassie met water skoon.
Los die size om droog te word – die gom raak taai wanneer dit droog is en dit is dan wanneer jy die bladgoud versigtig daarop kan plaas en liggies vasvryf met 'n sagte droë verfkwas. Werk sorgvuldig en vee alle ekstra bladgoud met die skoon kwassie van die planke af.
Stap 6: 'n Tou vir 'n stam
Noudat jou plankies pragtig feestelik versier is, kan ons hulle aanmekaar heg om ons Kersboom te vorm. Ek gebruik 'n mooi dik tou (verkrygbaar by Paint & Décor) en Wire Staple Nails wat mens met 'n hamer in die plankies inslaan (jy kan ook 'n dikkerige lint en 'n kramgeweer gebruik).
Draai jou plankies om dat hulle versierde kante na onder wys. Meet die middel van elke plank en dan so 2 cm aan weerskant. Gebruik die merke 2 cm weerskante van die middel as die lyn om die tou of lint op vas te slaan. Begin by jou onderste plank en werk stelselmatig op na die kleinste plank – maak 'n lekker lus bo waaraan jy die boom kan hang en beweeg weer af sodat jou boom 'n mooi dubbele stam het.
Stap 7: Ophang en versier
Hoera, ons boom is klaar! Hang die boom aan 'n spyker teen 'n muur en sit 'n tafel onder hom om presente op uit te pak. Jy kan ook die plankies met liggies versier of selfs spykertjies inkap en jou kers versierings daaraan ophang soos 'n regte boom.